b'\n_START_ARTICLE_\nIvan Go\xc5\xa1njak\n_START_SECTION_\n\xc5\xbdivotopis\n_START_PARAGRAPH_\nIvan Go\xc5\xa1njak rodio se u Ogulinu 1909. godine. U Sisku je zavr\xc5\xa1io stolarski zanat. \xc4\x8clan je  KPJ od 1933. godine. Od godine 1935. do godine 1937. \xc5\xa1kolovao se u Moskvi u Lenjinskoj partijskoj \xc5\xa1koli a od 1937. godine do 1939. godine sudjelovao je u \xc5\xa0panjolskom gra\xc4\x91anskom ratu i u Internacionalnim brigadama posti\xc5\xbee \xc4\x8din kapetana. Od velja\xc4\x8de 1939. godine do studenog 1941. bio je interniran u logorima u Francuskoj. Po\xc4\x8detkom 1942. godine bje\xc5\xbei iz logora i preko Njema\xc4\x8dke sti\xc5\xbee u Hrvatsku, u Gorski kotar, gdje se uklju\xc4\x8duje u Narodnooslobodila\xc4\x8dki pokret i to u Glavni \xc5\xa1tab Hrvatske i postaje zamjenikom komadanta \xc5\xa1taba. Zatim je zapovjednik I. hrvatskog korpusa i komadant Glavnog \xc5\xa1taba Hrvatske. Pod kraj rata imenovan je zapovjednikom II. armije \xc5\xa1to ostaje i poslije Drugog svjetskog rata (1945\xe2\x80\x9348). Zatim je na\xc4\x8delnik Personalne uprave JNA, istodobno prvi pomo\xc4\x87nik saveznog ministra obrane, njegov zamjenik (1948\xe2\x80\x9353), \xc4\x8dlan SIV-a (1950\xe2\x80\x9353) te savezni ministar obrane (1953\xe2\x80\x9367). Bio je zamjenik vrhovnoga zapovjednika Oru\xc5\xbeanih snaga SFRJ u \xc4\x8dinu generala armije. Tako\xc4\x91er je bio zastupnik u Narodnoj skup\xc5\xa1tini FNRJ i \xc4\x8dlan CK KPJ. Umirovljen je 1974. godine s \xc4\x8dinom generala armije JNA .'